Man beseer toe hy glo wou roof(Foto ter illustrasie / Emer-G-Med) ’n Man, ongeveer 30 jaar oud, het matige beserings opgedoen toe ’n sekerheidswag hom Maandag tydens ’n voorval op Coweyweg in Durban, KwaZulu-Natal, in die arm geskiet het. Luidens Emer-G-Med se verklaring wou die man glo ŉ gewapende roof uitvoer toe die sekerheidswag ingetree het. Die verdagte het na bewering gepoog om die sekerheidswag met ŉ mes te steek en is gevolglik geskiet. “Met Emer-G-Med se aankoms op die toneel was verskeie wetstoepassingsagente reeds op die toneel. Die man het ŉ skietwond aan sy arm opgedoen en is op die toneel behandel en gestabiliseer voordat hy na ŉ hospitaal vir verdere behandeling geneem is.” Die sekerheidswag is nie tydens die voorval beseer nie.